
Na podlagi prvega odstavka 6. člena Zakona o občinskem redarstvu (Uradni list RS, št. 139/06) je Mestni svet Mestne občine Murska Sobota na predlog župana in na podlagi usklajevanja z Ministrstvom za notranje zadeve Republike Slovenije, dopis številka 909-291/2015/2 (3G691-06) z dne 10. 09. 2015, na seji dne 14.04.2016 s sklepom sprejel 



OBČINSKI PROGRAM VARNOSTI


[bookmark: _Toc447183075]1. UVOD

Občinski program varnosti (v nadaljevanju: OPV) je temeljni strateški dokument, v katerem so opredeljena izhodišča za zagotavljanje varnega in kvalitetnega življenja prebivalcev Mestne občine Murska Sobota. Namen OPV je načrtno zagotavljati kvaliteto javnega prostora v Mestni občini Murska Sobota. Kvaliteten javni prostor pomeni predvsem zadovoljstvo občanov z okoljem, kjer živijo in delajo, ter z okoljem kjer se šolajo in igrajo njihovi otroci. Kvaliteten javni prostor pomeni zadovoljivo stopnjo javne varnosti in javnega reda, to pa konkretno pomeni, da so občinske ceste, ulice, parki in drugi odprti prostori varni, čisti in urejeni. 

OPV zato predstavlja pomemben in izhodiščni dokument za področje delovanja redarske službe. V OPV so opredeljena izhodišča za zagotavljanje varnosti v občini, cilji in ukrepi za zagotovitev teh ciljev, konkretni nosilci oziroma odgovorne službe za dosego želenih ciljev ter opredelitev finančnih posledic. V dokumentu so opredeljene tudi zakonske osnove za vzpostavitev in delo redarske službe ter za sodelovanje s policijo in drugimi subjekti varnosti pri zagotavljanju javne varnosti ter javnega reda in miru. 

OPV Mestne občine Murska Sobota obsega en strateški cilj in štiri operativne cilje s skupaj 35 ukrepi, ki na celovit način urejajo oziroma zagotavljajo kvaliteto javnega prostora v Mestni občini Murska Sobota. OPV Mestne občine Murska Sobota je istočasno tudi program dela občinskih redarjev oziroma redarske službe, ki je zasnovan razvojno, tako da se ga dopolnjuje z novimi varnostnimi tveganji in potrebami varnosti, ter ukrepi za doseganje zadanih ciljev v skladu z razpoložljivimi finančnimi sredstvi, ki jih Mestna občina Murska Sobota namenja za to področje dela. 


[bookmark: _Toc447183076]2.  IZHODIŠČA

Obseg in kvaliteto varnosti javnega prostora v Mestni občini Murska Sobota zagotavljajo: policija, inšpekcijske službe, redarska služba, služba za zaščito in reševanje, gasilci in podjetja za zasebno varovanje. 

Policija je tisti subjekt v Mestni občini Murska Sobota, ki na najbolj neposreden način zagotavlja oziroma skrbi za javno varnost in javni red v Mestni občini Murska Sobota, mestno redarstvo pa se s svojo prisotnostjo, opazovanjem in izvajanjem svojih pooblastil na terenu, vse bolj izpostavlja kot pomemben subjekt pri zagotavljanju splošne in prometne varnosti v Mestni občini Murska Sobota, hkrati pa policijo obvešča o varnostno zanimivih dogodkih, oziroma vrši izmenjavo informacij. Ob neposredno ugotovljenih kršitvah in ogroženem življenju ljudi ukrepa skladno z veljavno zakonodajo.

Redarstvo zoper kršitelje ukrepa na podlagi naslednjih predpisov:
· Zakon o občinskem redarstvu, Uradni list RS, št. 139/06 (ZORed),
· Zakon o varstvu javnega redu in miru, Uradni list RS, št. 70/06 (ZJRM-1),
· Zakon o pravilih cestnega prometa, Uradni list RS, št. 82/13 (ZPrCP-UPB2),
· Zakon o cestah, Uradni list RS, št. 109/10, 48/12, 36/14 – odl. US in 46/15)( ZCES-1A),
· Zakon o prekrških, Uradni list RS, št. 29/11, 21/13, 111/13, 74/14 -odl. US in 92/14 - odl. US) (ZP-1),
· Zakon o zaščiti živali, Uradni list RS, št. 38/13 (ZZZiv-UPB3),
· Odlok o ureditvi cestnega prometa v Mestni občini Murska Sobota (Uradni list RS, št. 110/2011),
· Odlok o javnem redu v Mestni občini Murska Sobota (Uradni list RS, št. 4/2000 in 18/2006), 
· Odlok o nadzoru izvajanja občinskih predpisov v Mestni občini Murska Sobota (Uradni list RS, št. 4/2000 in 18/2006),
· Odlok o občinskih cestah v Mestni občini Murska Sobota (Uradni list RS, št. 16/2000, 35/2009 in 80/2012),
· drugimi predpisi, ki urejajo področje redarske službe.
 
Izhodišče za vzpostavitev in zagotavljanje obsega in kvalitete varnosti javnega prostora oziroma ustreznega stanja javne varnosti in javnega reda v Mestni občini  Murska Sobota so pravno - sistemski in organizacijski ukrepi.

Za zagotavljanje varnosti javnega prostora je Mestna občina Murska Sobota vzpostavila redarsko službo in sprejela OPV z oceno varnostnih razmer Mestne občine Murska Sobota. Ocena je bila pripravljena na podlagi statističnih podatkov, ki jih je pripravila Policijska postaja Murska Sobota.


[bookmark: _Toc447183077]3. OCENA VARNOSTNIH RAZMER V MESTNI OBČINI MURSKA SOBOTA

Prva ocena varnostnih razmer je bila izdelana na podlagi statističnih podatkov, ki jih je pripravila Policijska postaja Murska Sobota za območje mesta, krajevnih in četrtnih skupnosti za leto 2014 in 2015, ter podatkov Gasilske zveze MO Murska Sobota. Na oceno varnostnih razmer vplivajo ugotovitve občinskih redarjev zaznane na terenu, dejstva ugotovljena skozi razgovore z občani in prijave občanov zaradi določenih motečih pojavov, ki negativno vplivajo na splošno in prometno varnost.
Ocena vsebuje le posnetek stanja in ugotovitev varnostnih tveganj, medtem ko bodo ukrepi za obvladovanje in izboljšanje stanja lokacijsko in terminsko vsebovani v poglavju »Aktivnosti in ukrepi za doseganje strateških ciljev«.

[bookmark: _Toc447183078]3.1   POSNETEK STANJA 
[bookmark: _Toc447183079]3.1.1  Zbir podatkov za analizo
Ocena varnostnih razmer je pripravljena na podlagi statističnih podatkov, ki jih je zbrala Policijska postaja Murska Sobota in z dopisom št. 909-291/2015/3 (3G691-61) z dne 15. 01. 2016 in varnostne ocene Policijske postaje Murska Sobota za območje Mestne občine Murska Sobota. V oceno varnostnih razmer so vključena tudi varnostna priporočila občanov, ki so jih preko svojih predstavnikov krajevnih in četrtnih skupnosti posredovali mestni upravi ali neposredno mestnim redarjem na terenu. 
[bookmark: _Toc447183080]3.1.2  Operativni ogled območja mesta/občine  
[bookmark: _Toc447183081]Mestna občina Murska Sobota je bila ustanovljena leta 1994. Mestna občina obsega mesto Murska Sobota z naselji Bakovci, Černelavci, Krog, Kupšinci, Markišavci, Nemčavci, Polana, Pušča, Rakičan, Satahovci in Veščica, ki so samostojne krajevne skupnosti.
Murska Sobota je upravno, poslovno, trgovsko, izobraževalno in kulturno središče regije, ki s svojimi kulturnimi inštitucijami, tradicionalnimi prireditvami, športno-rekreativnimi centri, gostinsko ponudbo v mestu in okolici, ter s trgovsko-zabaviščnimi kompleksi na vpadnicah, ponuja različne oblike preživljanja prostega časa svojim prebivalcem in obiskovalcem. 
Največ glavnih varnostnih problemov se pojavlja v samem mestu, čeprav posamezni primeri kažejo, da pri načrtovanju varnostnih ukrepov tako pri prometni kot pri splošni varnosti, ne gre pozabiti tudi na ostala primestna naselja.

Strateško se mesto Murska sobota nahaja na pomurskem cestnem križu, saj skozi mesto Murska Sobota potekajo tranzitne ceste iz smeri Ljubljane in Maribora proti Lendavi v smeri republike Madžarske. Neposredno ob mestu poteka pomurski krak avtoceste. Poleg prometne problematike na glavnih prometnicah se le-te uporabljajo tudi za pretok kriminala. 

Mestna občina je industrijsko in turistično srednje razvita lokalna skupnost. Ponaša se  tudi z večjim številom športnih klubov, ki se po uspehih nahajajo na slovenskem in evropskem vrhu. Zaradi najrazličnejših prireditev (rekreativni maratoni, Trezino senje, Mikloševo senje, ter razne druge prireditve) pa obstajajo tudi varnostna tveganja kršitev javnega reda in miru. 
[bookmark: _Toc447183082]3.1.3  Pregled organiziranosti občine in delovanja posameznih služb znotraj mestne občine

Mestno občino Murska Sobota predstavlja in zastopa župan dr. Aleksander Jevšek. 
Mestna uprava je organizirana v naslednjih organizacijskih enotah:

· oddelek za javne finance,
· oddelek za gospodarske dejavnosti,
· oddelek za okolje in prostor,
· oddelek za negospodarske dejavnosti,
· oddelek za premoženjskopravne zadeve,
· mestni inšpektorat,
· sekretariat Mestne občine Murska Sobota za splošne zadeve.

Izven organov mestne uprave so kot druge notranje organizacijske enote organizirane: 

· kabinet župana,
· služba za notranjo revizijo,
· služba za zaščito in reševanje. 

Mestni inšpektorat je mestni prekrškovni organ, pooblaščen za odločanje v upravnih in prekrškovnih postopkih s področja občinske inšpekcije in mestnega redarstva. 

[bookmark: _Toc447183083]3.1.4  Pregled obstoječih aktov, dokumentov in drugega gradiva, ki se nanašajo na vzpostavljanje občinskega redarstva

Mestna občina Murska Sobota je leta 2000 sprejela Odlok o nadzoru izvajanja občinskih predpisov v Mestni občini Murska Sobota (Uradni list št. 4/2000), ki ga  štejemo kot pravno formalni akt s katerim sta bili na mestni občini vzpostavljeni občinska redarska služba in občinska inšpekcija kot organa nadzora spoštovanja in izvajanja občinskih predpisov. Odlok je bil dopolnjen s spremembami in dopolnitvami (Uradni list št. 18/2006). Bistveno spremembo na področju nalog in pooblastil občinske redarske službe je leta 2006 prinesel Zakon o občinskem redarstvu, ki je temeljni dokument in osnova za izdelavo občinskih varnostnih programov. 


[bookmark: _Toc447183084]4. ANALIZA IN OCENA OGROŽENOSTI - UGOTOVITEV STOPENJ OGROŽENOSTI

[bookmark: _Toc447183085]4.1  Ogroženost cestnega prometa v naseljih

Po statističnih podatkih policije, je najpogostejši vzrok prometnih nesreč neprilagojena hitrost, temu sledi nepravilna smer vožnje in se nato, kot tretji najpogostejši vzrok za prometne nesreče navaja  neupoštevanje pravil o prednosti, ter nepravilni premiki z vozilom.
Pri ugotovljenih kršitvah cestno prometnih predpisov izstopajo kršitve zaradi neupoštevanja omejitev hitrosti v naselju in kršitve povezane z uporabo alkohola v prometu.

Najbolj ogrožena kategorija udeležencev v naselju so pešci, kolesarji in vozniki koles s pomožnim motorjem. Slednji predstavljajo tudi veliko nevarnost na enosmernih poteh in pločnikih, kjer je uveden mešan režim (pločnik in kolesarska steza) in se ne spoštuje signalizacija o smeri vožnje, nimajo registriranih vozil, zaradi česar je ukrepanje zoper njih oteženo, večina poizkusov ukrepanja pa pogosto povzroči bežanje pred uradnimi osebami, kar povzroča še dodatno nevarnost za druge udeležence in kršitelje same. 

[bookmark: _Toc447183086]4.2  Ogroženost cestnega prometa izven naselij

Ogroženost cestnega prometa izven naselij na območju Mestne občine Murska Sobota skorajda ne beležimo, saj ni posebej izpostavljenih lokalnih cest oz. odsekov, ki bi zahtevali posebno oz. prednostno obravnavo. 

Zaradi vožnje na delo in z dela preko tedna so prometno obremenjene predvsem v jutranjem in popoldanskem času vse mestne vpadnice, dodatno pa še ob vikendih predvsem v smeri trgovskih centrov. 

Za vse ceste izven naselja lahko kot prevladujoči vzrok in največji dejavnik tveganja, opredelimo preveliko hitrost ter nepravilno smer in stran vožnje. Vse našteto je mogoče zmanjšati izključno z rednim oziroma pogostejšim nadzorom. 

[bookmark: _Toc447183087]4.3  Ogroženost občinskih javnih poti in rekreacijskih površin

Prevladujoč dejavnik tveganja na teh površinah je neupoštevanje signalizacije oz. vožnje z motornimi vozili na poteh, ki so namenjene pešcem. Gre predvsem za mopede in motorna kolesa. Neupoštevanje teh predpisov negativno vpliva na občutek varnosti občanov.

Kot pomembnejše rekreacijske površine lahko navedemo naslednje površine:
· mestni park v mestu Murska Sobota,
· park nordijske hoje  - fazanerija,
· mali park,
· park v Rakičanu.

Ta območja so namenjena za sprostitev, športne aktivnosti in rekreacijo in so predvsem v popoldanskih in zgodnjih večernih urah dobro obiskana. Občasno pa manjše skupine ljudi na teh območjih popivajo, predvajajo glasbo ali kakorkoli drugače motijo druge s svojo dejavnostjo (predvsem v nočnem času in preko vikendov). 
Slednji način druženja je značilen predvsem v parkih v mestu, v katerih se zadržujejo tudi druge osebe in jih motijo prej opisana deviantna dejanja. Ob tem je potrebno poudariti, da posamezniki pod vplivom različnih substanc, kršijo javni red, izvršujejo kazniva dejanja poškodovanja tuje stvari, vršijo med vrstniško nasilje in druga kazniva dejanja. Kot takšen kraj izstopa predvsem mestni park. Te ugotovitve so značilne za čas, ko je vreme ugodno za druženje izven zaprtih prostorov.  

V zadnjem obdobju je bilo nekaj prijav občanov in neposrednih ugotovitev občinskih redarjev, da posamezniki na javnih poteh in rekreacijskih površinah ne zavarujejo svojih psov, na primeren način,  ne pobirajo pasjih iztrebkov ter psov ne vodijo na povodcih, kar posledično pomeni kršitev veljavne zakonodaje. S spremembami ZZZiv je pristojnost za nadzor nad vodenjem psov na povodcih prenesena tudi na občinske redarje. 

[bookmark: _Toc447183088]4.4  Ogroženost javnega reda in miru

Na področju javnega reda in miru lahko iz statističnih podatkov ugotovimo, da je upadlo število prekrškov zoper javni red in mir. V letu 2014 so policisti zabeležili 688 prekrškov v letu 2015 pa 530 prekrškov kar predstavlja 22,9 % manj zabeleženih prekrškov kot leto prej. Skoraj dve tretjini prekrškov s področja javnega reda in miru z elementi nasilja je bila zabeležena v zasebnih prostorih. Kršitve v gostinskih lokalih predstavljajo 12,5 % vseh kršitev javnega reda. 
S področja uporabe ali preprodaje prepovedanih drog so policisti PP Murska Sobota v letu 2015 obravnavali 36 kršitev, v letu 2014 je bilo 23 kršitev tovrstne narave. Gre predvsem za kršitve, ki jih je mogoče zmanjšati predvsem s preventivno dejavnostjo v obliki pogostejšega nadzora in prisotnosti organov pristojnih za nadzor. 

Med ogroženost javnega reda štejemo tudi vodenje psov brez povodca po rekreacijskih poteh, mestnih ulicah, parkih in ostalih javnih površinah, kar vzbuja pri ostalih občutek nelagodja in ogroženosti. Takšna dejanja se po ZZZiv štejejo za prekršek in je zato potrebno izvajati redne nadzore nad določbami zakona. V zadnjih letih  prejemamo na mestnem inšpektoratu tudi več prijav iz vseh delov Mestne občine Murska Sobota zaradi nevestnih lastnikov psov, ki za njimi ne pobirajo pasjih iztrebkov in s tem onesnažujejo okolico. 

[bookmark: _Toc447183089]4.5  Ogroženost na javnih shodih in prireditvah

Posebne ogroženosti na javnih prireditvah in shodih ne zaznavamo, saj so vsi shodi, prijavljeni na Upravni enoti Murska Sobota ustrezno obravnavani. V sodelovanju s policijo, redarstvom, gasilci in zasebnimi varnostnimi agencijami so zagotovljeni zadostni varnostni ukrepi, ki zagotavljajo dobro stanje na tem področju. Izvajanje določenih nalog v okviru javnih prireditev in javnih shodov izvaja tudi mestno redarstvo. Predvsem gre za nadzore cestnih zapor, usmerjanje prometa, nadzor mestnih ulic in trgov na robu prireditvenega prostora, kjer lahko pride do kršitev JRM ali storitve kaznivih dejanj in podobno.
Z vidika javne varnosti predstavljajo varnostno tveganje javna zbiranja. Trenutno nimamo nogometnega prvoligaša, kar bi predstavljalo dodatne obremenitve zaradi zahtevnosti varovanja. Posledično nimamo večjih aktivnosti navijaških skupin, katerih pripadniki bi lahko bili pogostejši kršitelji javnega reda in miru.
Določeno varnostno tveganje predstavljajo prireditve ob zaključku šolskega leta, kjer prihaja kljub stalnim pozivom organizatorja, do prekomernega uživanja alkohola, kar ima pogosto za posledico kršitve JRM (vandalizem, nedostojno vedenje, onesnaževanja okolja...).
Nekoliko povečano varnostno tveganje predstavljajo sejemske prireditve in sejmi, ki se odvijajo prvi ponedeljek  v mesecu.
Posebna pozornost se posveča javnim prireditvam ob »Soboških dnevih«, ki trajajo več dni. Izstopa predvsem problematika urejanja in zagotavljanja varnosti in pretočnosti cestnega prometa kot tudi zagotavljanja varnosti javnega reda in miru na samih prireditvah. 
[bookmark: _Toc447183090]4.6  Ogroženost okolja (onesnaževanje, industrijski, komunalni in drugi odpadki)

V mestnem inšpektoratu je zaposlen občinski inšpektor, ki izvaja nadzor nad odlaganjem in ravnanjem s komunalnimi odpadki v Mestni občini Murska Sobota. Ob tem se nadzira vključenost fizičnih in pravnih oseb v redni odvoz komunalnih odpadkov, ter pravilno ločevanje odpadkov. Vključenost gospodinjstev v redni odvoz odpadkov je v Mestni občini  Murska Sobota, zelo visoka in razen izjem, ki so zakonsko dopustne, ne beležimo primerov, ko bi gospodinjstvo z več kot enim članom ne bilo vključeno v redni odvoz odpadkov. Na območju  mestne občine je lociranih 45 zbirnih mest za ločeno zbiranje nenevarnih odpadkov in zbirni center, ki se nahaja v bližini BTC-ja. Zato je toliko bolj nerazumljivo, da še vedno naletimo na divja odlagališča odpadkov na manj obljudenih lokacijah.  Njihovo število se z leti zmanjšuje, vendar problem še vedno v pretežni meri predstavljajo gradbeni odpadki, ter odlaganje odpadkov izven zabojnikov na zbirnih mestih – ekoloških otokih. Z rednimi nadzori in obhodi po kritičnih lokacijah se zmanjša možnost nedovoljenega oz. nepravilnega odlaganja odpadkov. 
V primerih, ko gre za nedovoljeno odlaganje gradbenih in drugih ne-komunalnih odpadkov, se obvešča pristojne republiške inšpekcijske službe.  

[bookmark: _Toc447183091]4.7  Ogroženost javnih zgradb in objektov naravne in kulturne dediščine

Na območju MO Murska Sobota imajo javne stavbe, med katere sodijo zlasti vrtci, osnovne in srednje šole, zgradba občine, upravne enote in razne ostale javne zgradbe, ki spadajo pod javni sektor (davčni urad, sodišče..), banke, pošta in druge denarne ustanove, varovanja urejena z internimi pravili in protokoli. 

Izjeme so denarne ustanove, za katere so ob sodelovanju z odgovornimi, s strani Policijske postaje Murska Sobota in zasebnih varnostnih služb izdelani načrti varovanja in izvedbe ukrepov v primeru kaznivih dejanj.

Kljub temu so, predvsem zaradi prekomernega uživanja alkohola, vpliva opojnih drog ali preprosto nezadovoljstva posameznikov, zgradbe občasno izpostavljene pisanju in risanju po objektih ali namernemu poškodovanju tuje stvari.

Pomembni so tudi sakralni spomeniki in sakralna znamenja na območju celotne Mestne občine Murska Sobota kakor tudi javni spomeniki kot so spomenik na Trgu zmage, obeležje judovski skupnosti na Lendavski ulici, spomenik na Trgu kulture, spomenik padlim borcem na pokopališču, grad v  mestnem parku, spomenik Štefanu Kovaču in drugi.

Ogroženost zgoraj naštetih spomenikov izvira predvsem iz vandalizma in objestnosti gostov, ki obiskujejo gostinske lokale, ki imajo podaljšan obratovalni čas, objekti s hitro hrano, ki imajo podaljšano obratovanje ob koncu tedna. Dostop do spomenikov ni omejen, ker le ti niso zaščiteni z ograjami ali drugimi  mehanskimi ovirami. 

Obstaja tudi nevarnost, ki jo predstavljajo slabo oz. neustrezno vzdrževane stavbe. Te so nevarne za mimoidoče, saj obstaja nevarnost padanja ometa, snega in drugih predmetov iz streh.  Predmet vandalizma so pogosto: prometna signalizacija, komunalna infrastruktura, javna razsvetljava in drugi objekti javne infrastrukture. Ta kategorija objektov je pogosto tarča uničenja, pisanja in risanja, odstranitve, predrugačenja ali prevračanja. Do takšnih dejanj prihaja predvsem ob koncu tedna in preko vikendov v nočnem času. Sicer je v zadnjih letih opaziti trend upadanja tovrstnih pojavov.

[bookmark: _Toc447183092]4.8  Ogroženost od kriminalnih pojavov – kriminalna ogroženost

Poseben problem v Mestni občini Murska Sobota (kot tudi drugod po državi) predstavljajo kazniva dejanja s področja prepovedanih drog, ki nimajo neposrednih materialnih posledic, močno pa vpliva na občutek varnosti državljanov, predvsem pa imajo za posledico večje število odvisnikov in posledično tudi povečanje premoženjske kriminalitete. Policija sicer beleži splošen padec kaznivih dejanj, in sicer je bilo v letu 2015 obravnavanih 888 KD (leta 2014 pa 1.198) kar je 25,9 % manj kot leto prej. Raziskanost KD  znaša 31,9 %, kar je nekoliko manj kot leta 2014 (45,5%). 

Kot najbolj kritične točke se pojavljajo območja mestnega parka in zasebni prostori. Na omenjenih območjih se občasno izvajajo kazniva dejanja lahkih telesnih poškodb, izsiljevanj in namernega poškodovanja tuje stvari. 
Popularno zbirališče mladih je bil mestni park. Vse več mladostnikov je tukaj praznovalo rojstni dan in različne druge dogodke, kjer se je na takšnih zabavah užival alkohol in tudi druge nedovoljene substance. Posledično je bil zaradi močne glasbe, vpitja itd. moten javni red in mir. Zaradi pogostih nadzorov organov zadolženih za splošno varnost se je prisotnost mladostnikov na teh točkah zmanjšala, posledično se je zmanjšalo tudi število prekrškov in kaznivih dejanj na teh točkah. 

Občasna oblika kaznivih dejanj so vlomi in tatvine v zasebnih hišah predvsem na obrobju mesta in v primestnih naseljih. Storilci KD spremljajo dogajanja v lokalnem okolju in izkoristijo čas dopustov, ko ljudje prepogosto slabo poskrbijo za svoje premoženje. 

[bookmark: _Toc447183093]4.9  Ogroženost od naravnih nesreč

Naravne nesreče, ki jih načrti zaščite in reševanja predvidevajo v Mestni občini Murska Sobota so: poplave, potresi in požari.

Poplave
Območje naše občine spada v vodno območje reke Mure na notranjem delu med mejo z Avstrijo in Madžarsko na odseku od Občine Tišina do Občine Beltinci. Po tem režimu ima reka Mura največ vode od aprila do konca maja.
Porečje potoka Ledava spada v dežni režim in je visok nivo odvisen od nenadnih padavin ali od dolgotrajnih rahlih padavin, ki trajajo do 20 dni nepretrgano.
Ob istočasnem povišanju vodostajev reke Mure in potoka Ledava pride do povratnega učinka vode, kar povzroča poplave na območju naše občine. K poplavam veliko prispeva najnižja stopnja odtočnosti reke Mure.

Požari
V Mestni občini Murska Sobota lahko delimo požare v več skupin glede na nastanek in na objekte, ki jih ogrožajo. Tako ločimo požare na objektih, kjer v stanovanjskih blokih prednjačijo notranji požari, ki so posledica napak stanovalcev ali napeljav. Zunanji požari na objektih pa so predvsem posledica udara strele kjer so ogroženi predvsem manjši objekti. Širitev požara v teh primerih je, ob njegovem razvoju, možna od zunanjega tudi na notranji požar in iz notranjega na zunanji, v kolikor ukrepanje ni pravočasno in strokovno. Ob vetru je možen prenos požara na sosednje objekte.
Naslednja skupina so požari v skladiščih, proizvodnih obratih trgovskih centrih. V tem primeru se posebej izpostavlja nevarnost požara v velikih trgovskih centrih na območju BTC Nemčavci, Mercator centra Plese in Maximusa.
[bookmark: _Toc447183094]4.10  Vpliv varnostnih razmer v sosednjih občinah

Ocenjujemo, da so varnostne razmere v sosednjih občinah zaradi manjše gostote poselitve boljše kot v Murski Soboti in zaradi tega tudi nimajo posebnega vpliva na varnost v Mestni občini Murska Sobota, razen ob vikendih, ko se v mesto iz okoliških občin in krajev prihaja zabavat mlajša populacija. Občasno redarska služba zazna manjša divja odlagališča, katerih povzročitelji so prebivalci sosednjih občin.
[bookmark: _Toc447183095]4.11  Ključne ugotovitve

Analiza posameznih ogroženosti nam pokaže, da za območje Mestne občine Murska Sobota o veliki ogroženosti ne moremo govoriti, saj nam že statistični podatki Policijske postaje Murska Sobota v povprečju prikažejo trend stagniranja ali upadanja deviantnih obnašanj posameznikov. Ta trend je predvsem viden na področju prekrškov in prometnih nesreč. Pri ostalih dogodkih (požari, samomori, delovne nesreče), ki jih obravnava policija je trend zaradi malega števila dogodkov hitro spreminjajoč.
Na območju Mestne občine Murska Sobota se srečujemo s kaznivimi dejanji in prekrški z elementi vandalizma. Statistični podatki o tovrstnih kaznivih ravnanjih pa trenutno prikazujejo upad le-teh.



Pri analizi in oceni ogroženosti je ugotovljeno, da obstaja v Mestni občini Murska Sobota kritična infrastruktura, ki mora biti deležna stalne oz. povečane varnostne pozornosti policistov in občinskih redarjev. Povečana varnostna pozornost pa je opredeljena v poglavju Opredelitev varnostnih potreb Mestne občine Murska Sobota.



[bookmark: _Toc447183096]5. OPREDELITEV VARNOSTNIH POTREB MESTNE OBČINE MURSKA SOBOTA

Pri opredelitvi varnostnih potreb Mestne občine Murska Sobota je potrebno izhajati iz določil 3. člena ZORed, ki določa, da občinsko redarstvo skrbi za javno varnost in javni red na območju občine v skladu z zakonom in na podlagi zakona izdanimi občinskimi predpisi. Po trenutno veljavni zakonodaji so delovna področja in pristojnosti določena v Zakonu o varstvu javnega reda in miru, Zakonu o pravilih cestnega prometa, Zakonu o cestah, Zakonu o zaščiti živali, na podlagi katerih so izdani občinski odloki, ki podrobneje urejajo posamezna področja. 

Pri tem je potrebno posebej poudariti, da je samo vzpostavljanje javnega reda v pristojnosti policije, medtem ko je vzdrževanje javnega reda tudi v pristojnosti redarstva. Kot vzpostavljanje javnega reda je potrebno razumeti, da gre za aktivnosti, ko je javni red porušen in ga je potrebno ponovno vzpostaviti, zato v tem delu intervenira policija. Mestno redarstvo pa opravlja naloge za vzdrževanje stanja brez kršitev, s svojo prisotnostjo na izpostavljenih mestih oz. varnostno problematičnih krajih.

Varnostne potrebe v Mestni občini Murska Sobota opredeljujemo na podlagi analize ocene varnostnih razmer, na podlagi programskih usmeritev MNZ – POLICIJE, ki jo je le-te sprejela v obliki strateških ciljev po delovnih področjih za izboljšanje varnosti. Prav tako pa so v varnostnih potrebah zajete aktivnosti, ki jih občani in drugi subjekti (npr. SPV in Svet za izboljšanje varnosti MO Murska Sobota) ocenjujejo kot nujno potrebne za zagotavljanje javnega reda in miru. 

Tako so varnostne potrebe opredeljene kot skupek zahtev vseh subjektov, ki imajo interes za zviševanje stopnje varnosti. Na podlagi opredelitve varnostnih potreb so v poglavju »Cilji OPV« določeni  cilji tega dokumenta in tudi aktivnosti za uresničitev teh ciljev. Pri varnostnih potrebah izhajamo predvsem iz pristojnosti in pooblastil občinskih redarjev in namena OPV-ja .

Varnostne potrebe so razdeljene na štiri področja, ki jih taksativno navaja ZORed:

5.1.  Nadzorovanje varnega in neoviranega cestnega prometa v naseljih in varovanje cest in okolja v 
       naseljih in na občinskih cestah zunaj naselij

[bookmark: OLE_LINK1]  V tem sklopu so se kot bistvene pokazale potrebe po:
· ukrepih za zmanjšanje hitrosti na cestah, kjer prihaja do prometnih nesreč iz tega vzroka, ali pa je s strani občanov podana pobuda za izvajanje nadzora nad hitrostjo vožnje in na cestah, kjer je vsakodnevno prisotno večje število pešcev in niso urejene površine za pešce, ter območja v okolici vrtcev, osnovnih in srednjih šol, 
· ukrepih zoper pešce, ki ne uporabljajo kresničke ali ne hodijo po levi, na vseh občinskih cestah, kjer ni pločnikov,
· ukrepih zoper voznike, ki ne spoštujejo pravil parkiranja, predvsem tam, kjer je zaradi prekrškov promet onemogočen, ogrožen, oviran ali pa so intervencijske poti neprehodne,
· ukrepih zoper voznike, ki parkirajo na pločnikih in v križiščih v neposredni bližini gostinskih lokalov, ki nimajo svojih parkirnih prostorov,
· ukrepih za izboljšanje pogojev parkiranja z uvedbo območij brezplačnega kratkotrajnega parkiranja in  omejitev prometa v območjih mestnega jedra, 
· odstranjevanju zapuščenih vozil, 
· prisotnosti občinskih redarjev na šolskih poteh v času prvih šolskih dni, pa tudi med letom, ko ni poostrenih policijskih aktivnosti,
· rednemu pregledovanju prometne signalizacije in obveščanju pristojnih za odpravo pomanjkljivosti,
· pomoč rediteljem pri urejanju parkiranja ob večjih prireditvah v  mestnem jedru,
· aktivni udeležbi redarstva v vseh preventivnih akcijah, ki jih v skladu s programom dela organizira SPV MO Murska Sobota ali druge zainteresirane organizacije in društva.
 
5.2. Skrb za varnost na občinskih javnih poteh, rekreacijskih in drugih javnih površinah

      Kot najpomembnejše se na tem področju pokazale potrebe po ukrepih:

· zoper voznike, ki ne upoštevajo prepovedi vožnje v mestnem parku in trim stezi v Fazaneriji,
· zoper skrbnike psov, ki ne uporabljajo povodcev in nagobčnikov in ne pobirajo iztrebkov za svojimi hišnimi ljubljenčki,
· zoper osebe, ki odlagajo odpadke izven zabojnikov (steklenice, pločevinke) v parkih in območjih, kjer se ob večerih zbira večje število ljudi.

5.3.  Varovanje javnega premoženja, naravne in kulturne dediščine

Na tem področju  so se kot bistvene pokazale potrebe po:
· obhodih pokopališč drugih sakralnih objektov na območju Mestne občine Murska Sobota,
· preventivnem nadzoru občinskih redarjev kulturnih spomenikov in objektov  zgodovinske in kulturne dediščine.

5.4.  Vzdrževanje javnega  reda  in miru

Pri vzdrževanju javnega reda in miru so navedene potrebe na vseh ostalih področjih, ki se nanašajo predvsem na kriminalna dejanja in prekrške (vandalizem), ki motijo občane in s katerimi se povzroča škoda na zasebni ali javni lastnini. 

V tem sklopu so se kot bistvene pokazale potrebe po:
· preventivni prisotnosti občinskih redarjev na mestih, kjer pogosteje prihaja do vlomov,
· preventivni prisotnosti občinskih redarjev na mestih, kjer se vrši preprodaja prepovedanih drog,
· prisotnosti občinskih redarjev v bližini nočnih lokalov kjer obiskovalci kršijo nočni mir, 
· prisotnosti občinskih redarjev v parku ob vikendih, kjer sicer  še vedno občasno prihaja do odmetavanja odpadkov, razbijanja stekla, uničevanja in prevračanja košev za smeti in pisanja po objektih 
· prisotnost v ožjem mestnem središču, kjer prihaja do podobnih pojavov kot v  mestnem parku, pogosteje pa tudi do poškodovanja komunalne opreme,
· prisotnosti občinskih redarjev na območju šolskih igrišč in vrtcev, kjer prihaja do uničevanja igral, onesnaževanja in drugih oblik nedopustnega obnašanja, 
· nadzoru javnih prireditev, kjer redarji sodelujejo z varnostniki-reditelji in policijo na področju preprečevanja kršitev javnega reda in miru in izvajajo naloge iz svoje pristojnosti,

Varnostne potrebe so ugotovljene na podlagi dosedanjih dogodkov, ki jih je obravnavala policija, redarstvo, ali pa so nanje opozorili občani in drugi subjekti, ki so povezani z varnostjo in redom. 

Poudariti je potrebno, da se varnostne potrebe spreminjajo glede na letni čas, dneve v tednu in na trenutne razmere (prireditve, delovišča, poslabšanja prometne varnosti, požarna ogroženost, serije kaznivih dejanj), zato je nujno, da vodja redarstva spremlja spremembe in pri usmerjanju in načrtovanju takoj prilagodi aktivnosti novo nastali situaciji. 

Vse naloge, ki so opredeljene v varnostnih potrebah Mestne občine Murska Sobota, bodo redarji izvajali v sodelovanju s policijo, občinsko inšpekcijo, SPV MO Murska Sobota, ter po potrebi z  drugimi inšpekcijskimi službami (veterinarska, okoljska,..). 
Za nemoteno delo je potrebno nadaljevanje in krepitev sodelovanja redarstva s policijsko postajo, inšpekcijskimi službami in varnostnimi službami, s katerimi je sklenjen protokol o sodelovanju, ki bo zagotavljal redno komunikacijo in prenos informacij med temi službami.

[bookmark: _Toc447183097]6. CILJI OBČINSKEGA PROGRAMA VARNOSTI 

Osnovni cilj OPV je zagotoviti zadovoljivo stanje javne varnosti oziroma javnega reda in miru v Mestni občini Murska Sobota. To pomeni, da je potrebno s pravno sistemskimi, organizacijskimi in konkretnimi ukrepi zagotoviti varen, čist in urejen javni prostor. S pomočjo vseh teh ukrepov se bo zagotavljal ustrezen nivo kvalitete življenja v mestni občini in se odpravljali posamezni odklonski pojavi. 

Delo redarske službe je usmerjeno v kršitve, ki predstavljajo večjo nevarnost za javni interes in imajo škodljive posledice za osebe, premoženje in okolje. Mestna redarska služba mora v primeru zaznane kršitve ukrepati sorazmerno, v skladu z naravo kršitve in njenimi posledicami.

Cilji OPV so strateški in operativni:

[bookmark: _Toc447183098] 6.1 STRATEŠKI CILJ

Dvig kakovosti življenja in dela občanov ter dvig stopnje varnosti javnega prostora v občini

To je krovni cilj zagotavljanja varnosti v občini z redarsko službo. Njegova vsebina izhaja in nacionalne varnostne politike, iz zakonskih določil, iz nacionalnih programov varnosti in iz splošnih varnostnih potreb slovenskih mest in občin. Gre za dolgoročni cilj dvigovanja stopnje varnosti javnega prostora in prebivalstva v občini. Za dosego tega cilja pa je potrebno dosledno izvajanje aktivnosti in ukrepov določenih za posamezno operativno področje. Posamezne operativne aktivnosti redarstva se izvajajo usklajeno z ukrepi policije, varnostnih služb in inšpekcij, zaradi česar je nujna povezanost teh služb in redno sodelovanje med njimi. To sodelovanje in komunikacija je določena v protokolih o sodelovanju. Protokol o sodelovanju med Mestnim redarstvom in PP Murska Sobota je temelj za partnerski odnos, ki se iz leta v leto nadgrajuje. Z izvajanjem protokola o sodelovanju med redarstvom in policijo, se zagotavlja izvrševanje programskih usmeritev Ministrstva za notranje zadeve in Agencije za varnost prometa RS glede varnosti v cestnem prometu, varnost javnega reda in miru, preprečevanje kriminalnih pojavov ter varovanja ljudi, premoženja in okolja. Z izvajanjem aktivnosti za dosego operativnih ciljev, bodo vsi akterji varnosti v občini za dosego krovnega cilja prispevali k:

· preprečevanju ali zmanjšanju števila prekrškov,
· preprečevanju ali zmanjšanju števila kaznivih dejanj,
· zmanjševanju posledic (škod in izgub) nastalih zaradi izrednih dogodkov kot so naravne nesreče, prometne nezgode, onesnaževanje okolja, poškodovanje javnih zgradb ter poškodovanje objektov s statusom naravne in kulturne dediščine,
· obvladovanju varnostnih tveganj,
· uvajanju standardov kakovosti varovanja ljudi, javnega premoženja, javnega prostora, javnih zgradb, okolja ter naravne in kulturne dediščine.

 Nosilci aktivnosti:  
· Redarska služba
· Policijska postaja
· Ministrstvo za notranje zadeve
· Služba Vlade RS za lokalno samoupravo in regionalno politiko
· Občinski organi 
· Svet za preventivo in vzgojo v cestnem prometu
· Upravljavci in vzdrževalci mestnih ulic in občinskih cest
· Izvajalci vzdrževalnih in gradbenih del na ulicah in cestah
· Zavod za varstvo kulturne dediščine 
· Inšpekcijske službe
· Komunalna podjetja
· Civilne institucije za varstvo okolja

[bookmark: _Toc447183099] 6.2 OPERATIVNI CILJI 
[bookmark: _Toc447183100]6.2.1 VARNOST CESTNEGA PROMETA: Zmanjševanje števila prometnih nesreč in njihovih posledic, zmanjšanje prometnih prekrškov na cestah v naseljih in na občinskih cestah izven naselij, zagotovitev prevoznosti in prehodnosti intervencijskih poti ter povečanje pretočnosti prometa z operativno dinamiko redarske službe in policijske postaje.

Opis cilja:
Varnost v cestnem prometu, kljub ugodnim trendom še vedno ni zadovoljiva. V cestnem prometu se še vedno pojavlja preveč varnostnih tveganj, ki jih je treba obvladati s stalnim redarskim in policijskim nadzorom, z izboljšanjem rednega in investicijskega vzdrževanja cest, s širitvijo parkirnih kapacitet, s povečanjem nadzora nad parkirnimi površinami ter z dvigom profesionalnosti občinskih redarjev in policistov pri obvladovanju prometnih prekrškov in temeljnih vzrokov prometnih nezgod (hitrost, alkohol). Intervencijske poti so namenjene lažji in hitrejši dostopnosti intervencijskih vozil (policija, gasilci, reševalci idr.) v primeru intervencijskih posegov. V primeru neprevoznosti oziroma neprehodnosti se povečujejo intervencijski časi, kar posledično vpliva na povečano stopnjo ogroženosti zdravja in življenja ljudi, varnosti premičnega in nepremičnega premoženja idr. Zaradi tega občinski redarji  zagotavljajo optimalno prevoznost oziroma prehodnost intervencijskih poti.

Aktivnosti in ukrepi za doseganje cilja:
· dosledno ukrepanje zoper voznike motornih vozil, ki ne upoštevajo omejitve hitrosti
· dosledno ukrepanje zoper voznike, ki ne upoštevajo prepovedi vožnje v območjih za pešce in območjih umirjenega prometa, kjer je vožnja z motornimi vozili prepovedana z ustrezno prometno signalizacijo, 
· dosledno ukrepanje zoper voznike, ki ne upoštevajo prepovedi vožnje na pešpoteh in rekreacijskih površinah,
· fizična prisotnost občinskih redarjev na cestah, kjer prihaja do prometnih nesreč zaradi hitrost in izvajanje meritev hitrosti,
· ukrepanje zoper pešce, ki ne uporabljajo odsevnih teles ali ne hodijo po levi strani vozišča v smeri gibanja, na vseh občinskih cestah, kjer ni pločnikov, oziroma prečkajo cesto izven prehoda za pešce,
· dosledno ukrepanje zoper voznike, ki ne spoštujejo pravil parkiranja, predvsem tam, kjer je s prekrški promet onemogočen, ogrožen, oviran ali pa so zaparkirane intervencijske poti,
· ukrepanje zoper voznike, ki parkirajo po pločnikih in v bližini križiščih in na ostalih nedovoljenih površinah,
· ukrepanje zoper voznike vozil, ki ne upoštevajo prednosti pešcev na prehodih za pešce in, ki z vožnjo mimo ali prehitevanjem pred prehodom za pešce neposredno ogrožajo življenja in zdravje pešcev,
· prisotnost občinskih redarjev na šolskih poteh, v času prvih šolskih dni, pa tudi med letom, ko ni poostrenih policijskih aktivnosti, kjer opozarjajo otroke na nevarnosti in jim nudijo pomoč;
· redno pregledovanje prometne signalizacije in obveščanje pristojnih za odpravo pomanjkljivosti;
· pomoč rediteljem pri urejanju parkiranja ob večjih javnih prireditvah;
· aktivna udeležba redarstva v vseh preventivnih akcijah ki jih v skladu z programom dela organizira SPV  MO Murska Sobota,  mestna uprava  MO MS in pristojni republiški organi,
· posredovanje informacij o ugotovitvah v preventivnih akcijah občanom, preko lokalnih medijev,
· posredovanje informacij o spremembah zakonodaje in aktualni članki s področje cestno – prometnih predpisov,
· organiziranje in izvajanje skupnih poostrenih nadzorov na področju prometa s Policijsko postajo Murska Sobota,
· predlaganje sprememb prometnih režimov in drugih ukrepov za povečanje cestno-prometne varnosti,
· aktivno sodelovanje in spremljanje dejanskega stanja ob spremembah prometnih režimov in drugih ukrepov za povečanje cestno-prometne varnosti za varnejši promet, predvsem z vidika varnosti otrok, pešcev, kolesarjev in invalidov.

Nosilci:  
· Redarska služba
· Policijska postaja
· Strokovne službe mestne uprave MO MS pristojne za urejanje cestno-prometne infrastrukture in  ureditev prometa na občinskih cestah
· Svet za preventivo in vzgojo v cestnem prometu
· Upravljavec in vzdrževalec občinskih cest in javnih površin
· Izvajalci vzdrževalnih in gradbenih del na javnih površinah in ob cestah

[bookmark: _Toc447183101]6.2.2 VARSTVO JAVNEGA REDA IN MIRU: Obvladovanje javnega prostora s fizično prisotnostjo občinskih redarjev na način, ki je v skladu s pravnimi predpisi, oceno varnostnih razmer in varnostno stroko

Opis cilja:
Zakon o javnem redu in miru opredeljuje javni red in mir kot stanje, v katerem je zagotovljeno neovirano izvrševanje pravic in dolžnosti po ustavi in zakonih. Namen zakona je uresničevanje pravice ljudi do varnosti in dostojanstva z varovanjem pred dejanji, ki posegajo v telesno in duševno celovitost posameznika, ovirajo izvrševanje pravic in dolžnosti ljudi, državnih organov, organov samoupravnih lokalnih skupnosti in nosilcev javnih pooblastil. Vzdrževanje javnega reda in miru je delovanje skupnosti, ki s predpisi in ukrepi državnih in drugih organov zagotavlja, da se prepreči ravnanja in nevarnosti, ki ogrožajo varnost ter javni red in mir, kadar ta grozi skupnosti ali posamezniku.

Javni red in mir je dobrina, ki izključuje vsa protipravna dejanja, s katerimi se kršijo splošna pravila vsakdanjega dela in življenja. Javni red in mir je stanje, v katerem je zagotovljeno varno in mirno počutje ljudi, njihovo neovirano gibanje na javnih krajih in drugih površinah, uporaba javnih objektov, stanovanj in drugih prostorov, nemoteno opravljanje uradnih opravil državnih in drugih organov, organizacij in skupnosti oziroma optimalno varnost znotraj družbene skupnosti. Javni red pomeni minimum socialnih pravil, ki jih velika večina prebivalstva razume kot nujno potrebne za svoje sožitje.

Vzdrževanje javnega reda in miru je delovanje skupnosti, ki s predpisi in ukrepi državnih in drugih organov zagotavlja, da se preprečijo in obvladujejo ravnanja in nevarnosti, ki ogrožajo varnost ter javni red in mir, kadar ta grozi skupnosti in posamezniku. Gre za škodljiva ravnanja skupin ali posameznikov, ki se na javnem kraju nedostojno, drzno ali nasilno vedejo, ki ustvarjajo nered v gostinskih lokalih, na javnih shodih in na javnih prireditvah, ki uporabljajo nevarne predmete ali nevarne snovi, ki povzročajo hrup, ki vsiljivo beračijo, nedovoljeno kampirajo in prenočujejo na javnih krajih, ki ustvarjajo vandalizem, nehumano in v nasprotju s predpisi uporabljajo in vodijo živali, uničujejo državne simbole in pišejo po zgradbah. Vsa navedena škodljiva in kazniva ravnanja zmanjšujejo kakovost bivanja in gibanja na javnih površinah in v javnih prostorih. Redarske službe in redarji imajo pristojnosti, pooblastila in naloge, da se aktivno vključijo v proces kontinuiranega zagotavljanja javnega reda in miru na območju mesta in naselij.

Aktivnosti in ukrepi za dosego cilja:
· sodelovanje s policijo in ostalimi organi v zvezi s problematiko v primeru daljšega zadrževanja migrantov na območju Mestne občine Murska Sobota,
· prisotnost občinskih redarjev v parkih, ob petkih po koncu pouka in ob vikendih, kjer prihaja do odmetavanja odpadkov, razbijanja stekla, uničevanja in prevračanja košev za smeti in pisanja po objektih, 
· sodelovanje z varnostnimi službami pri izdelavi ocene tveganja za posamezne  gostinske lokale,
· prisotnost občinskih redarjev na območju šolskih okolišev, kjer prihaja do poškodovanja in uničevanja javne infrastrukture, onesnaževanja, preprodaje drog in drugih oblik kršenja javnega reda in miru, 
· preventivni nadzor občinskih redarjev v okolici kulturnih objektov in spomenikov, kjer prihaja do kršitev javnega reda,
· ukrepanje zoper osebe, ki uporabljajo nevarne predmete (petarde in drugo pirotehniko) predvsem v času praznovanj,
· ukrepanje zoper osebe, ki se nedostojno vedejo na javnih krajih in do pooblaščenih uradnih oseb redarstva,
· nadzor javnih prireditev, 
· ukrepanje zoper skrbnike psov, ki ne uporabljajo povodcev in ki na javnih površinah ne pobirajo iztrebkov hišnih živali,

Nosilci: 
· Redarska služba
· Policijska postaja
· Lastniki, upravljavci, skrbniki, upravitelji in najemniki javnih površin in zgradb
· Organizatorji shodov in prireditev na javnih in drugih površinah
· Zasebna varnostna podjetja, ki pogodbeno izvajajo varovanje ob javnih zbiranjih in prireditvah ter varujejo  premoženje in osebje pri uporabnikih varnostnih storitev
· Civilna zaščita in humanitarne organizacije

[bookmark: _Toc447183102]6.2.3 ZMANJAŠNJE KAZNIVIH DEJANJ: Varnostno obvladovanje v primerih, kjer prihaja do kaznivih dejanj premoženjske narave (tatvine, vlomi, preprodaja mamil, poškodovanja premoženja in kaznivih dejanj z elementi nasilja)

Opis cilja:
Po statističnih podatkih je kriminaliteta v Mestni občini Murska Sobota v rahlem upadanju, predvsem pa se spreminja struktura kaznivih dejanj. Povečanje deliktov na področju prepovedanih drog se posledično odraža v povečanju s tem povezane sekundarne kriminalitete, kot so tatvine in vlomi. Ta kazniva dejanja so koncentrirana pri objektih in na površinah, kjer se v pretežni meri zadržuje mladina, ki je najbolj dovzetna za tovrstna dejanja. Poleg organiziranih aktivnosti, ki so v pristojnosti policije, pa je učinkovito sredstvo za zmanjšanje tveganja povečan nadzor tudi s strani redarske službe. Na ta način se odvrača storilce od prepovedanih dejanj, poskusov za njihovo izvajanje, ter preprečuje zbiranja posameznikov na prej omenjenih lokacijah.

Aktivnosti in ukrepi za dosego cilja:
· preventivna prisotnost občinskih redarjev na mestih, kjer se vrši preprodaja prepovedanih drog in posredovanje teh informacij pristojnim organom in policiji,
· izvajanje skupnih preventivnih akcij s policijo za zmanjšanje dejavnikov tveganja;
· obveščanje policije o zaznanih operativno zanimivih pojavih,
· nudenje pomoči policiji pri izvajanju nalog s področja kriminalitete.

Nosilci:  
· Redarska služba
· Policijska postaja

[bookmark: _Toc447183103]6.2.4.  VAROVANJE OKOLJA IN VARNOST OBJEKTOV NARAVNE IN KULTURNE DEDIŠČINE: Preprečevanje onesnaževanja okolja in varovanje kulturne in naravne dediščine (zgradb, spomenikov, muzejev, arheoloških najdišč, idr.) na območju  Mestne občine Murska Sobota

Opis cilja:
Onesnaževanje okolja je svetovni problem, pa naj gre za onesnaževanje zraka vode ali zemlje. Ljudje se vedno bolj zavedajo svojega prispevka pri ohranjanju narave, vendar pa vedno bolj izstopajo posamezniki, ki bodisi iz ekonomskih razlogov ali pa pomanjkanja človeške kulture ravnajo v nasprotju z zakonodajo. Ekološke posledice, ki jih imajo taka ravnanja, so pogosto nepopravljive, zato tudi vložena sredstva za pregon niso nikoli prevelika. S tega zornega kota so tudi redarske službe pomemben subjekt varstva okolja na območju občine. Na lokalni ravni gre za skrb v tem smislu, da se redarska služba aktivno vključi v proces implementacije Nacionalnega programa varstva okolja ter v proces uresničevanja občinske okoljske politike in občinskega programa varstva okolja. Varstvo kulturne dediščine je urejeno z Zakonom o varstvu kulturne dediščine. Po tem zakonu imajo določene pristojnosti tudi lokalne skupnosti. Na splošno pa velja, da je ohranjanje in varovanje naravne in kulturne dediščine ter preprečevanje ogroženosti zgradb, muzejev, arheoloških najdišč, grobišč, spomenikov in drugih nepremičnih in premičnih objektov, ki imajo status kulturne dediščine, skrb vseh in vsakogar (4. člen ZVKD-1). Zato so redarji kot pooblaščene uradne osebe tudi tisti subjekti, ki so dolžni skrbeti za preprečevanje ogroženosti in napadov na te objekte, kot tudi za zaščito sledov in ustrezno obveščanje policije ob morebitnem poškodovanju takega objekta.

Aktivnosti in ukrepi za dosego cilja:
· dosledno ukrepanje zoper povzročitelje, ki nedopustno odlagajo odpadke v parkih, na ostalih javnih površinah in v naravno okolje,
· prisotnost občinskih redarjev v parku in ob objektih, kjer prihaja do odmetavanja odpadkov, razbijanja stekla, uničevanja in javne urbane opreme,
· dosledna kontrola črnih odlagališč odpadkov in ukrepanje zoper kršitelje, ki te odpadke odlagajo,
· spremljanje pojavov, ki kažejo na nezakonito onesnaževanje (pogini rib, pranje avtomobilov ob vodotokih, sežiganje odpadkov, itd..),
· sodelovanje z drugimi  organi občine in ostalimi inšpekcijskimi službami pri izvajanju nadzora v parku, rekreacijskih poti in kulturno zgodovinskih objektov in naravnem okolju.

Nosilci: 
· Redarska služba
· Zavod za varstvo kulturne dediščine 
· Upravljavec, vzdrževalec in restavrator zgradb, spomenikov in drugih objektov kulturne dediščine 
· Inšpekcijske in druge službe
· Policijska postaja


Skupno vsem ukrepom:

Za izvajanje vseh navedenih nalog bo vodstvo Mestne uprave ob podpori župana skrbelo, da se bodo redarji ustrezno izobraževali (seznanjanje z novostmi, osnovno in obdobno usposabljanje skladno s pravilnikom o izobraževanju in usposabljanju občinskih redarjev), da bodo imeli na voljo ustrezna tehnična sredstva (tehnična, informacijska in komunikacijska oprema in vozila) in ustrezne delovne pogoje, ter da bodo ustrezno motivirani za kvalitetno opravljanje nalog.

Zelo pomemben dejavnik pri zagotavljanju varnosti na vseh področjih je fleksibilnost redarstva, ki jo zagotavlja vodja občinskih redarjev s takojšnjo preusmeritvijo aktivnosti občinskih redarjev tja in takrat, kjer in ko prihaja do negativnih pojavov. 

Namen vseh aktivnosti je dvigniti stopnjo zavesti občanov, da je spoštovanje vseh zakonskih in moralnih norm v dobro vseh prebivalcev, istočasno pa morajo tisti, ki teh norm ne spoštujejo, pričakovati, da bodo pri svojem početju zaloteni in tudi ustrezno sankcionirani. 


[bookmark: _Toc447183104]7. ORGANIZACIJA IN DELOVANJE REDARSKE SLUŽBE
[bookmark: _Toc447183105]7.1 Cilji delovanja redarske službe

Do vzpostavitve redarske službe je na območju občine za varnost skrbela izključno policija. Zaradi kadrovskih težav in centraliziranega pristopa je z leti policija zadeve, ki sodijo med  kazniva dejanja in prekrške neznatnega pomena, ob ustreznih področnih zakonskih spremembah, v vedno večjem obsegu prepuščala nadzoru in ukrepanju na lokalnem nivoju. To je pomenilo prenos pristojnosti na redarske službe. Področja prenosa pristojnosti se nanašajo na mirujoči promet, meritve hitrosti, lažje oblike prekrškov zoper javni red in mir, onesnaževanje okolja, itd.. Z vzpostavitvijo redarske službe in prenosom pristojnosti z državne na lokalno raven,  je lokalna skupnost dobila možnost, da v določeni meri sama poskrbi za varnost na svojem območju. Istočasno lahko s svojim lastnim angažiranjem v večji meri pritegne ukrepanje policije, kateri so redarske službe v veliko pomoč, tako fizično, kot v obliki informacij, do katerih prihajajo na terenu v stiku z občani. 
Glavni cilj delovanja redarske službe je povečati varnost kot temeljno z ustavo varovano dobrino. Z ustanovitvijo redarske službe prevzema lokalna skupnost aktivno vlogo pri zagotavljanju tako osebne varnosti občanov, kot tudi varnosti osebnega in skupnega (javnega) premoženja. Zaradi omejenih pristojnosti, bo redarstvo delovalo predvsem preventivno ter kot pomoč policiji in drugim organizacijam, ki skrbijo za varnost na območju Mestne občine Murska Sobota. V okviru svojih pristojnosti pa je dolžno zoper deviantne pojave ukrepati in izvajati postopke zoper kršitelje zakonskih norm, s čemer bo še naprej razbremenjevala  policijo manj zahtevnih zadev, zaradi česar se bo lahko ta bolj posvečala pojavom, ki so višje na lestvici varnostno problematičnih pojavov.
Drugi cilj delovanja je nadzor izvrševanja občinskih odlokov, ki jih je lokalna skupnost sprejela za ureditev zadev lokalnega pomena. V okviru tega cilja bo redarstvo kot dejavnik, ki zazna probleme na terenu neposredno, ali skozi razgovore z občani predlagalo potrebne spremembe lokalnih predpisov z osnovnim ciljem poboljšanja kvalitete zagotavljanja varnosti občanov, javnega in tudi zasebnega premoženja.
Tretji cilj delovanja redarske službe je predvsem v obravnavanju pojavov, ki so problematični za lokalno prebivalstvo in so bili do sedaj s strani policije manj nadzirani ali pa niso sovpadali v kontekst njihove strategije dela. Gre za pojave kaznivih ravnanj neznatnega pomena, čeprav za prebivalstvo, v sicer urejenem okolju, predstavljajo vse prej kot neznatne kršitve. Z redarsko službo je prebivalcem dana možnost, da opozorijo na varnostne probleme, na katere bo moč takoj reagirati in jih s tem tudi predhodno odpraviti.
Četrti cilj delovanja redarske službe je v nadaljnji izgradnji partnerskega odnosa s policijo, s čemer se bo ta bolj približala problemom lokalnega prebivalstva. Ta partnerski odnos je viden predvsem v različnih oblikah izmenjave podatkov, medsebojne pomoči, mešanih patrulj, skupinskih akcij, od preventivnih, prometnih pa do akcij usmerjenih zoper organizirani kriminal.  

[bookmark: _Toc447183106]7.2 Vodenje redarske službe

Redarska služba deluje v okviru Mestnega inšpektorata Mestne občine Murska Sobota. Gre za prekrškovni organ mestne občine. Mestno upravo vodi direktor, vodenje mestnega redarstva izvaja vodja mestnega redarstva po navodilih vodje mestnega inšpektorata. Vodja redarstva, skrbi za ustavnost, zakonitost in strokovnost dela občinskih redarjev ter za izvajanje OPV. Posredno in neposredno nadziranje izvajanja OPV in dela redarske službe je v pristojnosti župana Mestne občine Murska Sobota. 
[bookmark: _Toc447183107]7.3 Pristojnosti redarstva

Zakon o občinskem redarstvu (ZORed) je organizacijski predpis, ki ureja pogoje za izvajanje redarskih pooblastil, same pristojnosti pa določajo področni zakoni, ki jih ZORed ne navaja, saj dopušča možnost, da bodo redarji dobili pristojnosti še za druga področja. Zakon določa pooblastila, ki jih občinski redarji lahko izvajajo za potrebe nemotenega poteka postopka, ta pa so:
· opozorilo,
· ustna odredba,
· ugotavljanje istovetnosti,
· varnostni pregled osebe,
· zaseg predmetov,
· zadržanje storilca prekrška in kaznivega dejanja,
· uporaba fizične sile, sredstev za vklepanje in vezanje in plinskega razpršilca

Zakon o prekrških, ki je prav tako organizacijski predpis, določa, da o prekrških odločajo prekrškovni organi, katerih del so tudi pooblaščene uradne osebe občinskih redarstev, s čimer je redarjem dano pooblastilo, da odločajo o prekrških v postopku s plačilnim nalogom in v hitrem postopku z odločbo. Stvarno pristojnost občinskih redarjev opredeljujejo naslednji zakoni:

7.3.1 Zakon o varstvu javnega reda in miru

V Zakonu o varstvu javnega reda in miru (ZJRM-1) je v določbi tretjega odstavka 27. člena generalno opredeljena pristojnost občinskega redarstva za nadzor nad izvajanjem določenih določb tega zakona oziroma pristojnost za odločanje o posameznih prekrških, ki so opredeljeni v ZJRM-1.

Redarstvo lahko skladno z določbami (ZJRM-1 v prekrškovnem postopku odloča o naslednjih kršitvah:
· nedostojno vedenje (7. člen);
· beračenje na javnem kraju (9. člen);
· uporaba nevarnih predmetov (prvi odstavek 11. člena);
· poškodovanje uradnega napisa, oznake ali odločbe (12. člen);
· pisanje po objektih (13. člen);
· vandalizem (16. člen);
· nedovoljeno kampiranje (18. člen)
· uporaba živali (19. člen, (z namenom povzročiti občutek strahu ali ogroženosti));
· neupoštevanje zakonitega ukrepa uradnih oseb (prvi in tretji odstavek 22. člena).

7.3.2 Zakon o pravih cestnega prometa

V Zakonu o pravilih cestnega prometa (ZPrCP-UPB2 ) so opredeljena pooblastila občinskega redarstva na področju cestnega prometa v občini, ki v 15. členu določa, stvarne pristojnosti občinskih redarjev zaradi zagotavljanja varnega in neoviranega cestnega prometa, ki jih lahko izvajajo na cestah v naselju, na občinskih cestah zunaj naselja in na nekategoriziranih cestah zunaj naselja, ki se uporabljajo za javni promet. 

7.3.3 Zakon o cestah

V Zakonu o cestah (ZCes-1A) so v 106. členu določena pooblastila občinskih redarjev v zvezi z nadzorom določb tega zakona.

7.3.4 Zakon o zaščiti živali

V Zakonu o zaščiti živali (ZZZiv-UPB3) so določene pristojnosti občinskih redarjev v zvezi z nadzorom določb, ki opredeljujejo vodenja psa na javnem kraju na povodcu in nadzor nad čipiranjem psov.

7.3.5 Občinski odloki

Skladno z Zakonom o lokalni samoupravi (ZLS) občina ureja zadeve iz svoje pristojnosti z odloki, odredbami, pravilniki in navodili. Tudi po Zakon po  o prekrških ( ZP-1) lahko občina  z odlokom določi prekrške in globe zanje za kršitve predpisov, ki jih občine same izdajajo v okviru svojih pristojnosti, ter če jih zakon ali uredba še ne sankcionira. MO Murska Sobota je posamezne oziroma konkretne naloge in pooblastila občinskih redarjev opredelila z občinskimi odloki. Med odloki so za izvajanje občinskega programa varnosti najpomembnejši:
· Odlok o ureditvi cestnega prometa v Mestni občini Murska Sobota (Uradni list RS, št. 110/2011),
· Odlok o javnem redu v Mestni občini Murska Sobota (Uradni list RS, št. 4/2000 in 18/2006), 
· Odlok o občinskih cestah v Mestni občini Murska Sobota (Uradni list RS, št. 16/2000, 35/2009 in 80/2012),
[bookmark: _Toc447183108]7.4  Pogoji za delovanje redarstva (prostori, oprema, vozila, sredstva zvez)

Redarska služba ima sedež in svoje prostore na Kardoševi ulici 2 v Murski Soboti v sklopu Mestne uprave. Za izvajanje pristojnosti, ki izhajajo iz pooblastil in v skladu s programom varnosti, ter sistemizacijo delovnih mest v Mestni občini Murska Sobota ima Mestni inšpektorat sistematiziranih 8 javnih uslužbencev. Od tega je ena občinska inšpektorica, svetovalec za komunalno nadzorstvo, vodja mestnega redarstva, administrator redarske službe in 4 občinski redarji, ki opravljajo dela in naloge, ki jih nalaga trenutna zakonodaja in na podlagi te izdani posamezni občinski odloki občine. Vsi občinski redarji vključno z vodjem mestnega redarstva redarstvu so zaključili usposabljanje za občinske redarje in druga zakonsko predvidena usposabljanja.

Trenutno so redarji, ki opravljajo delo na terenu opremljeni z ročnimi terminali (dlančniki), ki so v bistvu telefoni Galaxy Xcover2, prenos podatkov iz dlančnikov na računalnik se opravlja s pomočjo aplikacije »Prekrškovni organ«. 
Prav tako so tudi vsi občinski redarji opremljeni z mobilnimi telefoni, osebno opremo in prisilnimi sredstvi skladno s  pravilnikom, ki ureja to področje.

Delo občinskih redarjev se vodi, organizira in koordinira iz sedeža redarstva in neposredno na terenu. Na podlagi letnih, mesečnih in tedenskih planov se jih razporeja k opravljanju konkretnih nalog, glede na potrebe. V tedenskih nalogah se upošteva večina pobud občanov, naloge sprejete s strani občinske uprave in nadzor nad problematiko, ki jo zaznajo občinski redarji neposredno na terenu.
[bookmark: _Toc447183109]7.5  Administracija in vodenje evidenc

Administrativna dela in vodenje prekrškovnih evidenc se vrši v zvezi z nadzorom mirujočega prometa, dinamičnega prometa in varstva javnega reda in miru v okviru administrativnega poslovanja Mestnega inšpektorata. Prekrškovne evidence se vodijo s programom »Prekrškovni organ« podjetja Inpores d.o.o., ki skrbi za delovanje in skladnost evidence z zakonom, ter s programom Glavna pisarna. 

[bookmark: _Toc447183110]7.6 Informacijski sistem redarstva

Redarstvo uporablja informacijski sistem Mestne občine Murska Sobota, s programskimi orodji, ki jih vzdržuje podjetje s katerim ima Mestna občina Murska Sobota sklenjeno pogodbo. Informacijski program skrbi, da so podatki vodeni in hranjeni skladno z zakonodajo, ki se nanaša na vodenje prekrškovnih evidenc in varstva osebnih podatkov.


[bookmark: _Toc447183111]8. IZVAJANJE  IN NADZOR NAD IZVAJANJEM OBČINSKEGA PROGRAMA VARNOSTI

[bookmark: _Toc447183112]8.1  Pristojnost državnih organov

Nadzorstvo nad zakonitostjo dela občinskih organov, občinskih uprav in redarske službe pri izvrševanju Zakona o občinskem redarstvu  opravlja Ministrstvo za notranje zadeve.

Nadzorstvo nad zakonitostjo izvrševanja posameznih pooblastil občinskih redarstev in organ, pristojen za nadzor, določajo področni zakoni na podlagi katerih so ta pooblastila določena.

[bookmark: _Toc447183113]8.2 Pristojnost občinskih organov

Za nadzorstvo nad izvrševanjem nalog redarske službe, določenih z občinskimi predpisi, je pristojen župan.

Interno nadzorstvo nad izvrševanjem Zakona o občinskem redarstvu izvaja neposredno župan, ki v ta namen imenuje interno komisijo, ki najmanj enkrat letno oceni izvajanje občinskega programa varnosti. 

Vodja občinskih redarjev ob zaključku leta izdela letno poročilo o izvajanju OPV, ki vsebujejo statistične podatke, župan pa lahko zahteva tudi vmesna poročila, ki so lahko podlaga za ocenjevanje izpolnjevanja OPV.

[bookmark: _Toc447183114]8.3  Proces izvajanja OPV

OPV ima, glede na določbe ZORed, značaj dokumenta trajne narave. Občinski organi najmanj enkrat letno ocenijo izvajanje OPV, zato je tudi omogočeno obdobno ocenjevanje njegovega izvajanja oziroma merjenje rezultatov. Ocenjevanje izvajanja OPV bo omogočilo ovrednotenje vsebinskih, operativnih, organizacijskih in finančnih ukrepov za zagotavljanje javne varnosti ter javnega reda in miru v občini. 

Ocenjevanje OPV poteka tako, da se dosledno preverja izpolnjevanje ukrepov, ki so opredeljeni za dosego konkretnega cilja, ki je opredeljen v OPV. Takšen način ocenjevanja pa se zagotovi z izdelavo obdobnih poročil o delu občinskega redarstva. 
OPV se lahko glede na novo nastale varnostne razmere v občini ustrezno spremeni in dopolni. Vodja redarstva v primeru spremenjenih varnostnih razmer v občini, ustrezno spremeni in dopolni oceno varnostnih razmer, nato pa še OPV. Ustrezna in temeljita ocena varnostnih razmer je podlaga za opredelitev obsega in vrste nalog redarstva.

[bookmark: _Toc447183115]8.4 Sodelovanje in komunikacija

Za nemoteno izvajanje nalog, ki izhajajo iz občinskega programa varnosti je nujno sodelovanje in komunikacija med različnimi organi in institucijami. Glede na vsebino nalog je najpomembnejše sodelovanje  mestne redarske službe z Policijsko postajo Murska Sobota.
Za uskladitev OPV ter za sodelovanje redarstva in policije skrbijo župan in vodja organizacijske enote policije, ki je pristojna za območje občine, kar pomeni, da morata pri zagotavljanju javne varnosti in javnega reda in miru, redarstvo in policija nujno sodelovati. Zato mora biti  vzpostavljena med obema organoma ustrezna stalna komunikacija, ki je opredeljena tudi s protokolom o medsebojnem sodelovanju. 

Razen sodelovanja s policijo poteka  komunikacija na več nivojih še:
a) komunikacija na lokalnem nivoju:
· komunikacija med redarsko službo in občinskimi organi,
· komunikacija med občinskimi redarstvi sosednjih občin in drugimi redarstvi,
· komunikacija med redarsko službo in inšpekcijami,
· komunikacija med redarsko službo in zasebnimi varnostnimi podjetji,
· komunikacija med redarsko službo in ostalimi službami (zaščita in reševanje, gasilci, itn.).

Mestna občina ima z navedenimi organi in službami sklenjene protokole o medsebojnem sodelovanju.

b) komunikacija na državnem nivoju:
· komunikacija med redarsko službo in ministrstvi (Ministrstvo za notranje zadeve, Služba Vlade RS za lokalno samoupravo in regionalni razvoj).

Za komunikacijo med službami je odgovoren vodja občinskih redarjev, ki skrbi za izvrševanje protokolov o sodelovanju, glede na varnostne potrebe in potrebe uresničevanja tega programa pa tudi za komunikacijo z ostalimi prej navedenimi subjekti.


[bookmark: _Toc447183116]9. OCENA FINANČNIH POSLEDIC

Sredstva za izvajanje OPV se zagotovijo v proračunu Mestne občine Murska Sobota (četrti odstavek 6. člena ZORed). Glede na navedeno zakonsko določbo je občina dolžna pri proračunskem načrtovanju zagotoviti ustrezna finančna sredstva za izvajanje OPV oziroma za delovanje redarske službe v sklopu mestne uprave. 

Finančne posledice oz. stroški izvajanja vsebine OPV so definirani v odvisnosti od stroškov dela, materialnih stroškov delovnega mesta ter stroškov usposabljanja in obvezne opreme redarja. 

[bookmark: _Toc447183117]10. OBJAVA IN ZAČETEK VELJAVNOSTI 

Občinski program varnosti se objavi na spletni strani Mestne občine Murska Sobota in prične veljati  naslednji dan po objavi.

Z uveljavitvijo tega občinskega programa varnosti preneha veljati Občinski program varnosti, ki ga je sprejel Mestni svet mestne občine Murska Sobota na seji dne 12.03.2009, razen:

· pisnega protokola o sodelovanju s policijo,
· pisnega protokola o sodelovanju s svetom za preventivo in vzgojo v cestnem prometu,
· pisnega dogovora o sodelovanju z občinskimi redarstvi sosednjih občin,
· pisnega dogovora o sodelovanju v sistemu varstva pred naravnimi in drugimi nesrečami ,
· pisnega dogovora o sodelovanju z varnostniki zasebnih varnostnih podjetij,
· Poslovnika o delu komisije pri oceni uporabe prisilnih sredstev občinskih redarjev,
· Poslovnika za odločanje o pritožbah zoper občinske redarje
· Navodila za ukrepanje občinskih redarjev ob naravnih in drugih nesrečah v Mestni občini Murska Sobota

